Die klein jakkalsies vreet die wingerd op | LitNet
Cornelia de Kock SêNet-briewe 2020-07-27
“En as die groot, groot Regter kom om finaal jou punte vas te stel sal hy na wen/verloor nie vra nie, maar was jy eerlik in jou werk en spel.”
Korrupsie, oneerlikheid, leuens, geldwassery ...
Die heersende pandemie het die wêreld op sy kop gekeer. ’n Mens weet nie meer wie of wat om te glo nie. Dit is mos die klein jakkalsies wat die wingerd opvreet.
Dié van ons wat drank of sigarette by ’n smokkelaar gekoop het, moet onthou dat die deler so goed soos die steler is. In hierdie donker tyd wat ons nou beleef, bring ’n sewejarige nuwe hoop en “begin ’n helder glans die wêreld verlig ...”
Ek was nog altyd daarvan oortuig dat integriteit, regskapenheid of onomkoopbaarheid karaktertrekke is wat aangeleer word. Onlangs moes ek leer dat dit ’n aangebore eienskap kan wees. Tydens die inperking begin ek die sewejarige Annemie met haar skoolwerk help. Op ’n Lewensoriëntering-werkkaart moes sy “waar” of “onwaar” invul.
“Was jy altyd jou hande voor ete?”
“Nee, Tannie, ek doen dit nie altyd nie, so dit is onwaar.”
Dit was baie moeilik om hierdie graad twee-leerder te oortuig dat die korrekte antwoord die “waar” is. So het ons geswoeg deur al die vrae waarop sy nie oor haarself, in alle eerlikheid, die “waar” kon omkring nie.
Later moes sy driedimensionele voorwerpe benoem. Toe ek begin korrigeer, sê sy dat sy nie geweet het hoe om silinder te spel nie en dat sy onder op die boom van die voorwerp gekyk het. My mond het letterlik oopgeval en ek wou by haar weet waarom sy dit vir my gesê het, want ek sou dit tog nie agtergekom het nie.
Sonder huiwering antwoord sy: “Tannie, ek kan glad nie jok nie.”
Gedurende grendeltyd ry haar ouers op dag ’n entjie met hul kinders. Hul fluister saggies vir mekaar dat hulle, as hul voorgekeer word, sal sê dat hul op pad apteek toe is. Vanuit haar kinderstoeltjie kyk Annemie hul skeef aan: “Dit is dan jok!”
Dit het my laat dink aan ’n eertydse, Stellenbosch-professor. Eerlikheid het dwarsoor sy wese geskryf gestaan en is deur sy ligblou oë uitgestraal. Hy het arm grootgeword en was nog baie klein toe hy by die plaaswinkeltjie ’n pakkie suiker moes gaan koop. Hy het geweet hy moes al die kleingeld terugbring. Tipies kind, het hy egter met ’n paar pennies ’n klein motortjie gekoop. Met trots het hy dit vir sy ma gewys en die res van die kleingeld teruggegee. Sy ma het terstond die motortjie by hom geneem en in die vlamme van die Welcome Dover-stoof gegooi. Die beeld van die karretjie wat deur vuur verswelg is, het hom altyd bygebly. Ten spyte van hierdie traumatiese voorval, het hy tot die dag van sy dood nooit ’n leuen vertel nie.
Nou ja, almal van ons wat die waarheid soms bietjie skuins draai, moet miskien Langenhoven se woorde ter harte neem:
Gee my ’n man
2020-07-29 at 14:55
Laat my mos dink aan die professor in Logika wat sy vrou bygestaan het met die geboorte van 'n kind. Die dokter oorhandig die baba aan die vader, en die ma vra: "Is dit 'n seun of 'n dogter?"
"Ja," antwoord die professor.
2020-07-29 at 21:24
Hitler en nazis het ook ideologie aanbid soos BLM.
2020-07-30 at 11:23
Ek kan eerlik geen verband tussen die stuk oor eerlikheid en Hitler, Nazi's en BLM sien nie? Dalk het u die kommentaar onder die verkeerde skryfstuk geplaas?
2020-08-04 at 09:38
Cornelia de Kock, het BLM dan nie ideologie onderliggend aan hul beweging nie?
Verder, beskadig hul nie simbole in kerke en brand bybels in Vsa, onder BLM vaandel nie?
Hierdie tipe kultuurrewolusie herinner sterk aan Nazi's en Mao se ideologieë. Die eerste nasionalisme en die ander sosialisme.
Gemeenskappe funksioneer tog met bepaalde ideologie en ek dink dat sosialisme die ideologie is van BLM, "Black Lies Matter"? Niks bestaan net in ideale vakuum nie en dieselfde met BLM. Ek het geen gewetenswroeging oor verlede nie en hou nie van emosionele plakkers in 2020 omstandighede nie.
Beste Hans Richardt
Hierdie is bloot ’n anekdote oor ’n kind en volwasse man se absolute eerlikheid; twee mense wat eenvoudig nie kan jok nie! Mense met integriteit en dit het absoluut niks met enige ideologie op aarde te doen nie! Sela